VEGA præsenterer:
**Ustoppelige Benal smækker igen en genial fest i gang i VEGA**
*Benal kan fem måneder før deres april-koncert i VEGA allerede nu melde udsolgt. Den hæsblæsende, elektroniske hiphopduo forkæler med en ekstrakoncert den 5. maj i Store VEGA.*

Benals triumftog på den danske musikscne er blevet fodret med nyt kul i form af det nye, anmelderroste album *Hvis det virkelig er vigtigt* og deres overlegne optræden ved P3 Guld, hvor de også stak af med den prestigefyldte P3 Prisen.

Deres trofaste følgere er tilsyneladende umættelige og kan glæde sig til endnu en svedig aften i selskab med Albert Wanscher og Benjamin Hav, når de igen fylder VEGA med deres velsmurte og smittende hiphopproduktioner.

**Skudsikre, musikalske lussinger**
Den skudsikre duo møder deres fans i mørket med atmosfæriske, tunge produktioner, der rammer en lige i mellemgulvet samt deres livsnære, hudløst ærlige tekster, som rammer en lige i hjertet. Der bliver uddelt musikalske lussinger og heftige flows, som efterlader lytteren med sved på panden og gåsehud fra top til tå.

Da Benal fik et tætpakket Store VEGA til at syde over tilbage i september måned, uddelte GAFFA fem stjerner og skrev: *”Man må sige, at vi har fået smæk for skillingen. Musikalsk og vokalmæssigt er det vel nok den stærkeste performance, jeg har oplevet fra Benal […]”.*

**Fakta om koncerten:**Benal (DK)

Lørdag d. 5. maj 2018 kl. 21.00

Store VEGA, Enghavevej 40, 1674 København V

Billetpris 250 kr. + gebyr

Billetsalget starter i dag vega.dk og Ticketmaster.